**NACRT ZAKONA O PSIHOLOŠKOJ DJELATNOSTI**

**I OPŠTE ODREDBE**

**Član 1**

Ovim Zakonom uređuje se sadržaj, uslovi i način obavljanja psihološke djelatnosti, standard obrazovanja i stručni nadzor nad obavljanjem psihološke djelatnosti kao djelatnosti od javnog interesa za Crnu Goru.

**Član 2**

Izrazi koji se koriste u ovom Zakonu, a imaju rodno značenje, odnose se jednako na muški i ženski rod.

**Član 3**

Pojmovi u smislu ovoga Zakona imaju sljedeća značenja:

1. Psiholog je samo lice koje je završilo: osnovne studije na studijskom programu Psihologija prilagođene odredbama Bolonjske deklaracije u trajanju od minimum tri godine ( 180 ECTS) i nakon toga specijalističke (60 ECTS) ili master (120 ECTS) studije na studijskom programu Psihologija u Crnoj Gori, odnosno koje je završilo studije psihologije prije primjene odredbi Bolonjske deklaracije u trajanju od četiri godine ( VII stepen stručne spreme) i steklo stručno zvanje diplomirani psiholog, kao i lice koje ima priznatu inostranu stručnu kvalifikaciju psihologa.
2. Licencirani psiholog je psiholog kojem je priznato pravo na obavljanje samostalne psihološke djelatnosti i koji je upisan u evidenciju psihologa.
3. Korisnik psiholoških usluga je lice ili grupa lica prema kojima se primjenjuju stručni postupci psihološke djelatnosti.
4. Naručilac psiholoških usluga je fizičko ili pravno lice koje zahtijeva stručni postupak nad korisnicima psiholoških usluga a koje za to ima pravni osnov ili pristanak korisnika psiholoških usluga.
5. Privatna psihološka praksa je obavljanje psihološke djelatnosti kao samostalne profesionalne djelatnosti.

**Član 4**

Riječju psihologija, i iz nje izvedenim riječima, smiju svoju djelatnost u pravnom prometu označavati samo pravna i fizička lica koja u skladu sa ovim zakonom ispunjavaju uslove za obavljanje psihološke djelatnosti.

**Član 5**

Psihološka djelatnost je skup pojedinačnih ili zajednički usmjerenih stručnih postupaka baziranih na načelima i saznanjima psihološke nauke i prakse koji obuhvataju:

* Prevenciju, kao psihološki postupak primjene psiho-socijalnih intervencija radi zaštite mentalnog zdravlja, povećanje sposobnosti za suočavanje sa svakodnevnim zahtjevima i kriznim situacijama i smanjenja širokog spektra faktora rizika.
* Psihološku procjenu i psihodijagnostiku kognitivnih i psihomotornih sposobnosti, osobina ličnosti, emocionalnog i socijalnog funkcionisanja korisnika psiholoških usluga, u cilju razumijevanja i predviđanja njihovog ponašanja, pronalaženja uzroka nedjelotvornosti ili poremećaja i planiranja i sprovođenja psiholoških programa i tretmana.
* Psihološko i psihoterapijsko savjetovanje, kao postupak namijenjen zaštiti, održavanju i poboljšanju mentalnog zdravlja korisnika psiholoških usluga i poboljšanju kvaliteta života i rada, optimalnom iskorištavanju ličnih potencijala i poboljšanju grupne i organizacione djelotvornosti.
* Obrazovanje, usmjereno ka usvajanju opštih i posebnih psiholoških znanja, kao i sticanje vještina i kompetencija za postizanje lične i profesionalne efikasnosti.
* Psihološka istraživanja, odnosno istraživanja psihosocijalnih procesa i stanja pojedinaca i grupa radi proširivanja saznanja i planiranja programa koji imaju za cilj unapređenje kvaliteta života pojedinaca i grupa.
* Psihološku evaluaciju svih psiholoških i sličnih postupaka i tretmana koji se odnose na pojedince, grupe ili organizacije koje mogu imati psihičke i psihosocijalne problem.
* Karijerno vođenje, obuhvata psihološke postupke koji imaju za cilj iskorištavanje ličnih potencijala, povećanje grupne i organizacione efikasnosti i unapređenje zaštite mentalnog zdravlja.
* Psihološka vještačenja.

**Član 6**

Svrha obavljanja psihološke djelatnosti je unaprjeđivanje zdravlja i kvaliteta života korisnika psiholoških usluga, razvoj i unaprjeđenje organizacija, institucija i društva u cjelini.

**Član 7**

Psihološka djelatnost obavlja se u svim društvenim područjima, a posebno u onima koja se odnose na zdravstvo, vaspitanje i obrazovanje, socijalnu zaštitu, rad i organizaciju rada, zapošljavanje i profesionalnu orijentaciju, komunikaciju i tržište, sport, promet, turizam, pravosuđe, vojsku, policiju, nove tehnologije i ekologiju, a sprovodi se u javnom, civilnom i privatnom sektoru.

**II OBAVLJANJE PSIHOLOŠKE DJELATNOSTI**

**Član 8**

Pravo na obavljanje psihološke djelatnosti priznaće se psihologu iz Člana 3 stav 1 tačka 1 ovog Zakona ako:

* Ima položen stručni ispit ili više od pet godina radnog iskustva;
* Je član Komore psihologa Crne Gore ( u daljem tekstu Komora);
* Nije pravosnažno osuđivan za krivično djelo za koje se goni po službenoj dužnosti;
* Dostavi uvjerenje kojim se potvrđuje da ima potreban nivo jezičkih kompetencija, odnosno da poznaje crnogorski jezik, ukoliko nema crnogorsko državljanstvo.

**Član 9**

Psiholog obavlja psihološku djelatnost u skladu sa etičkim načelima i standardima psihološke struke koja obuhvata valjanu primjenu stručno i naučno provjerenih saznanja, metoda, instrumenata, tehnika i postupaka.

Psiholog je dužan da prati nova stručna i naučna saznanja i da se kontinuirano stručno usavršava.

**Član 10**

Licenciranom psihologu pravo na obavljanje psihološke djelatnosti prestaje:

* Smrću;
* Ako je na način propisan zakonom utvrđeno da je kod zaposlenog došlo do gubitka radne sposobnosti;
* Ako nastanu okolnosti zbog kojih više ne ispunjava uslove iz Člana 8 ovog Zakona;
* Na njegov zahtjev;
* Ako mu je nakon obavljenog stručnog nadzora ili u disciplinskom postupku izrečena mjera privremene zabrane obavljanja psihološke djelatnosti ili mjera prestanka prava na obavljanje psihološke djelatnosti.

O prestanku prava na obavljanje psihološke djelatnosti odlučuje Komora rješenjem protiv kojeg nije dozvoljena žalba.

Protiv rješenja iz Stava 2 ovog člana može se pokrenuti upravni spor.

**III NAČIN OBAVLJANJA PSIHOLOŠKE DJELATNOSTI**

**Član 11**

Psihološku djelatnost licencirani psiholog obavlja na osnovu ugovora s drugim pravnim licem i/ili kao privatnu psihološku praksu.

**Član 12**

Licencirani psiholog koji se bavi privatnom psihološkom praksom dužan je prije početka rada ili nakon prestanka s radom u privatnoj psihološkoj praksi o tome obavijestiti Komoru.

Komora na osnovu dostavljenog obavještenja iz Stave 1 ovog člana upisuje odnosno briše licenciranog psihologa iz odgovarajuće evidencije privatne psihološke prakse.

**Član 13**

Psihološke testove i mjerne instrumente (u daljnjem tekstu: psihodijagnostička sredstva) koje je Komora uvrstila u spisak posebno zaštićenih psihodijagnostičkih sredstava može samostalno primjenjivati samo licencirani psiholog.

Spisak zaštićenih psihodijagnostičkih sredstava vodi Komora.

Zaštićena psihodijagnostička sredstva zabranjeno je u cjelini ili dijelimično preslikavati i na bilo koji način davati na uvid neovlašćenim licima.

**Član 14**

Korisnik psiholoških usluga ima pravo da:

* Bude upoznat sa postupkom psihološkog ispitivanja;
* Bude informisan o interpretiranim rezultatima psihološke procjene u skladu sa etičkim kodeksom psihološke djelatnosti i propisima kojima se uređuje područje zaštite ličnih podataka;
* Prihvati ili odbije primjenu preporučenog psihološkog metoda i postupka.

Za djecu do 15 godina i za lica pod starateljstvom, prava iz Stava 1 mogu ostvariti njihovi zakonski zastupnici.

Naručilac psiholoških usluga ima pravo da se upozna sa interpretiranim rezultatima psihološke procjene u skladu sa etičkim kodeksom psihološke djelatnosti i propisima kojima se uređuje područje zaštite ličnih podataka.

Podatke o ličnom i porodičnom životu korisnika psiholoških usluga licencirani psiholog dužan je da čuva kao profesionalnu tajnu.

Čuvanje profesionalne tajne obaveza je i nakon prestanka prava na obavljanje psihološke djelatnosti.

**Član 15**

Psiholog je dužan da odbije da izvrši uslugu ili radni zadatak ukoliko zahtjev naručioca nije u skladu sa ovim zakonom, načelima i standardima psihološke struke i/ili kodeksom psihološke etike.

**Član 16**

Komora donosi pravilnik kojim se bliže uređuju plan i program pripravničkog staža, polaganje stručnog ispita za psihologe koji nijesu obuhvaćeni stručnim osposobljavanjem u državnim organima i upis u imenik psihologa pripravnika.

**IV KOMORA PSIHOLOGA CRNE GORE**

**Član 17**

**Ovim zakonom osniva se Komora psihologa Crne Gore.**

Komora je samostalna i nezavisna profesionalna organizacija psihologa, koja brine o razvoju, stručnosti i etičnosti psihologa u obavljanju psihološke djelatnosti, štiti interese psihologa i korisnika njihovih usluga i vrši javna ovlašćenja koja su joj povjerena ovim zakonom.

Psiholozi se obavezno udružuju u Komoru psihologa Crne Gore.

**Član 18**

Komora ima status pravnog lica.

Komora obavlja djelatnost na teritoriji Crne Gore.

Sjedište Komore je u Podgorici.

**Član 19**

Na osnovu javnih ovlašćenja Komora psihologa:

* Donosi Statut, etički kodeks i druge opšte akte;
* Uređuje sadržinu i način vođenja imenika psihologa;
* Zastupa interese psihologa pred državnim organima i organizacijama;
* Vodi imenik psihologa;
* Vodi imenik psihologa pripravnika;
* Obavlja stručni nadzor nad radom licenciranih psihologa;
* Izdaje potvrde iz evidencija koje vodi;
* Prati i unaprjeđuje rad licenciranih psihologa i uslove za njihov rad;
* Utvrđuje listu zaštićenih psihodijagnostičkih sredstava, uslove za njihovu primjenu i preduzima mjere zaštite od njihove neovlašćene primjene;
* Prati i nadzire sprovođenje etičkog kodeksa psihološke djelatnosti, sprovodi disciplinski postupak i izriče disciplinske mjere članovima Komore;
* Propisuje uslove za obavljanje privatne prakse;
* Sarađuje s drugim komorama, strukovnim udruženjima, stručnim, obrazovnim i naučnim institucijama;
* Sarađuje sa državnim organima i organima i jedinicama lokalne samouprave u rješavanju pitanja važnih za ostvarivanje zadataka psihološke djelatnosti;
* Donosi opšte akte kojima uređuje obavljanje i program pripravničkog staža i polaganje stručnog ispita;
* Vrši i druge poslove u skladu sa Zakonom i Statutom.

**Član 20**

Komora psihologa u obavljanju svojih poslova odlučuje o:

* Zahtjevima za upis i brisanje u imenik psihologa;
* Zahtjevima za upis i brisanje u registre koje vodi;
* Privremenoj zabrani obavljanja psihološke djelatnosti;
* Visini članarine i troškova upisa;
* Pokretanju i vođenju disciplinskog postupka protiv psihologa;
* Odgovornosti psihologa u disciplinskom postupku i izricanju disciplinskih mjera;
* Drugim pitanjima određenim ovim Zakonom i Statutom.

**Član 21**

Statut Komore je osnovni opšti akt Komore koji donosi Skupština Komore, uz prethodnu saglasnost organa državne uprave nadležnog za poslove rada i socijalnog staranja.

Statutom Komore uređuje se organizacija, zadaci, nadležnost, sastav, način izbora i odlučivanja organa Komore, prava i obaveze njenih članova i druga pitanja važna za dostojanstvo struke, zaštitu članstva i psihološke djelatnosti.

Statut Komore obavezno sadrži odredbe o: nazivu i sjedištu Komore, mjesnoj nadležnosti Komore, unutrašnjoj organizaciji, organima Komore, njihovom sastavu, ovlašćenjima, načinu odlučivanja, uslovima i načinu izbora i opoziva, trajanju mandata i odgovornosti članova, imovini i raspolaganju mogućim viškom prihoda i pokrivanju mogućeg manjka prihoda, načinu sticanja imovine, ostvarivanju javnosti rada Komore, članstvu i članarini, pravima i obavezama članova, prestanku rada Komore i postupku s imovinom u slučaju prestanka rada Komore, odredbe kojima se bliže propisuju i druga pitanja važna za rad Komore.

Etičkim kodeksom psihološke djelatnosti utvrđuju se pravila ponašanja ovlašćenih psihologa i etička načela na temelju kojih postupaju psiholozi prilikom obavljanja psihološke djelatnosti.

**Član 22**

Podaci iz imenika i drugih evidencija koje vodi Komora i potvrde izdate na osnovu podataka iz tih evidencija imaju svojstvo javne isprave.

Postupak upisa u imenike i evidencija vrši se na osnovu ovog Zakona i odredbi propisanih opštim aktom Komore.

Sadržaj i način vođenja imenika i evidencija propisuje se opštim aktom Komore.

**Član 23**

O zahtjevu za upis u evidenciju članova Komore i brisanju iz te evidencije odlučuje Komora rješenjem protiv koga nije dopuštena žalba.

Protiv rješenja iz Stava 1 ovoga člana može se pokrenuti upravni spor.

**Član 24**

Komora psihologa se finansira iz članarina, upisnina, **naknada za usluge Komore**, prihoda od novčanih kazni izrečenih u disciplinskom postupku i drugih izvora.

Visinu članarine i upisnine utvrđuje organ određen Statutom.

**Član 25**

Organi Komore su:

* Skupština;
* Nadzorni odbor;
* Upravni odbor;
* Predsjednik;
* Etički odbor i druga tijela utvrđena statutom.

**Član 26**

Skupština Komore je najviši organ Komore koji odlučuje u skladu s ovlašćenjima datim ovim Zakonom i Statutom Komore.

Skupštinu čine svi članovi Komore.

Predsjednik Komore saziva Skupštinu Komore, predsjedava i potpisuje akte Skupštine.

**Član 27**

Skupština Komore donosi:

* Statut;
* Etički kodeks psihološke djelatnosti;
* Druge opšte akte.

**Član 28**

Nadzorni odbor Komore (u daljem tekstu: Nadzorni odbor) nadzire sprovođenje Statuta i drugih opštih akata Komore, ostvarivanje prava i ispunjavanje obaveza članova Komore, materijalno i finansijsko poslovanje Komore, a može obavljati i druge povremene poslove koje mu povjeri Skupština Komore ili Upravni odbor.

Nadzorni odbor ima predsjednika i četiri člana koje bira Skupština Komore, na četiri godine, a koji mogu biti ponovno izabrani.

Članovi Nadzornog odbora ne mogu biti članovi Upravnog odbora i drugih tijela koje bira ili imenuje Skupština Komore ili Upravni odbor.

**Član 29**

Predsjednika Komore bira Skupština Komore iz reda svojih članova.

Predsjednik Komore predstavlja i zastupa Komoru i odgovara za zakonitost njenog rada i obavlja poslove određene ovim Zakonom i statutom Komore.

Predsjednik Komore bira se na period od četiri godine.

Isto lice ne može biti birano na mjesto predsjednika Komore više od dva mandata.

**Član 30**

 Skupština Komore razriješiće predsjednika Komore ili predsjednika ili člana Upravnog ili Nadzornog odbora i prije isteka mandata za koji je **i**menovan ako:

* To sam zatraži;
* Krši propise i druge opšte akte;
* Ne sprovodi odluke organa Komore;
* Nesavjesnim ili nepravilnim radom prouzrokuje Komori veću štetu;
* Više ne ispunjava uslove iz Člana 8 ovoga Zakona;
* Skupština Komore iz drugih razloga ocijeni da više ne može izvršavati povjerene zadatke.

Postupak i način razrješenja iz Stava 1 ovoga člana bliže će se urediti Statutom Komore.

**Član 31**

Upravni odbor Komore (u daljem tekstu: Upravni odbor) je izvršni organ Komore koji:

* Vodi poslovanje Komore;
* Brine se za izvršavanje programa rada Komore i izvršavanje akata Skupštine;
* Donosi godišnji program rada;
* Donosi finansijski plan;
* Donosi odluku o godišnjem izvještaju o radu;
* Donosi odluku o finansijskom izvještaju;
* Donosi odluku o visini članarine;
* Donosi druge opšte akte.

Upravni odbor ima predsjednika i četiri člana Komore koje bira Skupština na vrijeme od četiri godine.

Upravni odbor donosi odluke većinom glasova prisutnih članova.

**Član 32**

Nadzor nad sprovođenjem ovog Zakona, propisa i opštih akata Komore donijetih pozivom na ovaj Zakon,

vrši organ državne uprave nadležan za poslove socijalnog staranja.

U cilju sprovođenja nadzora iz Stava 1 ovog člana nadležni organ može od Komore zatražiti izvještaje i podatke.

Izvještaje i podatke iz Stava 2 ovog člana Komora je obavezna dostaviti nadležnom organu u roku od 30 dana od dana kada su zatraženi ili u istom roku obavijestiti o razlozima nedostavljanja.

**V DISCIPLINSKA ODGOVORNOST**

**Član 33**

Psiholozi disciplinski odgovaraju za povrede dužnosti licenciranog psihologa pred disciplinskim organima Komore.

Način vođenja disciplinskog postupka uređuje se Statutom.

**Član 34**

Psihologu se za učinjenu povredu dužnosti mogu izreći sljedeće disciplinske mjere:

* Opomena;
* Novčana kazna;
* Mjera privremene zabrane obavljanja psihološke djelatnosti od mjesec do godinu dana;
* Prestanak prava na obavljanje psihološke djelatnosti;
* Brisanje iz imenika psihologa.

**Član 35**

Disciplinski postupak pokreće disciplinski organ određen Statutom, po službenoj dužnosti ili na zahtjev drugog organa Komore.

Protiv odluke disciplinskog organa nije dopuštena žalba.

Protiv odluke iz Stave 2 ovog člana može se pokrenuti upravni spor.

**VI STRUČNI NADZOR**

**Član 36**

Stručni nadzor nad radom licenciranih psihologa vrši Komora.

Stručni nadzor vrši se na zahtjev nadležnih državnih organa ili po službenoj dužnosti u slučaju saznanja o važnim činjenicama zbog kojih je opravdano vršenje stručnog nadzora.

Stručni nadzor obuhvata ocjenu stručnosti i etičnosti obavljanja psihološke djelatnosti, izvršenih psiholoških usluga, primjerenosti uslova i sredstava za obavljanje psihološke djelatnosti.

Licencirani psiholog ili odgovorna osoba u pravnom licu koja obavlja psihološku djelatnost mora omogućiti nesmetano obavljanje stručnog nadzora i staviti na raspolaganje sva sredstva i potrebnu dokumentaciju.

Izvještaj o sprovedenom stručnom nadzoru sa zahtjevom i rokom za otklanjanje utvrđenih nedostataka Komora dostavlja licenciranom psihologu i njegovom poslodavcu u roku od 30 dana od izvršenog stručnog nadzora.

Komora je dužna obavijestiti podnosioca prigovora ili zahtjeva o utvrđenom činjeničnom stanju o preduzetim mjerama.

Postupak, troškovi, naknada za vršenje stručnog nadzora i način vršenja stručnog nadzora uređuje Komora opštim aktom.

**Član 37**

Na osnovu izvještaja o sprovedenom stručnom nadzoru nad obavljanjem psihološke djelatnosti Komora može, u skladu s odredbama ovog Zakona, izreći mjeru iz Člana 35 stav 1 alineje 3,4 i 5 ovog Zakona.

**VII KAZNENE ODREDBE**

**Član 38**

Novčanom kaznom u iznosu od 10.000 eura do 20.000 eura kazniće se za prekršaj pravno lice ako za obavljanje psihološke djelatnosti sklopi ugovor o radu ili ugovor o djelu s licem kome nije priznato pravo na obavljanje psihološke djelatnosti ( Član 11).

Novčanom kaznom u iznosu od 1.800 eura do 2.000 eura kazniće se za prekršaj odgovorno lice u pravnom licu:

* Za prekršaj iz Stava 1 ovog člana (Član 11);
* Onemogući nesmetano obavljanje stručnog nadzora (Član 37 stav 4)
* Ako zaštićena psihodijagnostička sredstva u cjelini ili djelimično preslikava i daje ih na uvid neovlašćenim licima (Član 13 stav 3).

Novčanom kaznom u iznosu od 1.500 eura do2.000eura kazniće se za prekršaj fizičko lice:

* Ako obavlja psihološku djelatnost a nije mu priznato pravo na obavljanje psihološke djelatnosti (Član 8);

 − Ako se bavi psihološkom praksom a o tome ne obavijesti Komoru (Član 12 stav 2);

 − Napravi prekršaj iz Stava 2 tačka 2 ovog člana (Član 13 stav 3);

* Ako ne čuva podatke o ličnom i porodičnom životu korisnika psiholoških usluga (Član 14 stav 5);
* Za prekršaj iz Stava 2 tačka 3 ovog člana (Član 37 stav 4).

**VIII PRELAZNE I ZAVRŠNE ODREDBE**

**Član 39**

**Ministar nadležan za poslove socijalnog staranja, obrazovaće Komisiju za pripremu konstituisanja i početak rada Komore (u daljem tekstu: Komisija), najkasnije u roku od 30 dana od dana stupanja na snagu ovog Zakona.**

**Komisija ima pet članova od kojih su dva predstavnici nadležnog ministarstva a tri se imenuju na prijedlog** **Udruženja psihologa Crne Gore.**

**Komisija će u roku od 30 dana od dana imenovanja donijeti statutarnu odluku kojom će urediti pitanja od značaja za početak rada Komore, kao i način i postupak izbora organa Komore.**

**Konstituisanje i izbor organa Komore obaviće se u roku od 30 dana od dana izbora članova Skupštine.**

**Član 40**

**Organi Komore dužni su da donesu statut i druge opšte akte predviđene ovim Zakonom i podnesu prijavu za upis u Centralni registar privrednih subjekata najkasnije u roku od šest mjeseci od dana svog konstituisanja.**

**Komora će početi sa obavljanjem povjerenih poslova, u skladu sa ovim Zakonom, u roku od tri mjeseca od dana upisa u registar.**

**Član 41**

Ovaj Zakon stupa na snagu osmog dana od dana objave u *Službenom listu* Crne Gore.